Илъэс куэдкIэ утхуэпсэуну, дадэ!
Iущыгъэм дыхуэзыгъэуш, ди ущиякIуэ, гъуэгугъэлъагъуэ адэшхуэ-анэшхуэхэр дызэриIэр насыпышхуэщ. Апхуэдэ нэхъыжьыфIхэмкIэ Тхьэр зыхуэупсахэм дэри дащыщщ. Мы гъэм илъэс 80 ирокъу мы тхыгъэр зытеухуа, Бахъсэн районым хыхьэ Зеикъуэ къуажэм щыщ ди адэшхуэ Iэпщэ Iэбубэчыр.
Зэщхьэгъусэхэу Iэбубэчыррэ Раисэрэ. Ди адэшхуэ Iэбубэчыр и адэ Гъузер Зеикъуэ къуажэм пщIэшхуэ щызиIэ цIыхут. И IэщIагъэкIэ ар Iимамт. Дин щIэныгъэфI бгъэдэлъти, къуажэдэсхэри гъунэгъу республикэхэм щыпсэухэри чэнджэщакIуэ къыхуэкIуэрт. КъищынэмыщIауэ, ар складым и унафэщIу щытащ. Абы и цIэр зэхэзых нэхъыжьхэм къаIуэтэж Хэку зауэшхуэм и зэманым я унагъуэхэр абы гъаблэм къызэрыригъэлам теухуа хъыбархэр.
Ди адэшхуэ Iэбубэчыр нэмыщI Гъузер иджыри бынищ иIэщ: Абдулчэрим, Хьэсэн, ФатIимэт сымэ. Абыхэм гъэсэныгъэ дахэрэ щIэныгъэрэ яритащ, цIыху щыпкъэ къахищIыкIащ. Ди адэшхуэр курыт еджапIэм щыщIэсым лэжьыгъэм щIапIыкIащ. НыбжьыщIэхэр мэзым кIуэуэрэ зи закъуэу псэу нэхъыжьхэм ядэIэпыкъурт, пхъэ къыхуахьырт. КъищынэмыщIауэ, школакIуэхэр колхозым лэжьакIуэ ягъакIуэрт. Ди адэшхуэм пасэу щIидзат и адэ-анэм ядэIэпыкъун. Курыт еджапIэр къиуха нэужь, Iэбубэчыр Зеикъуэ къуажэм дэт колхозым и комсомол организацэм и секретару щытащ. Орджоникидзе (иджы Владикавказ) къалэм Мэкъумэш хозяйствэмкIэ дэт Осетие Ищхъэрэ къэрал институтым 1956 гъэм щIэтIысхьащ. Ар къиухри, «Эльбрусский» совхозым инженер-механи-кыу щылэжьащ. ИужькIэ Шэджэм, Бахъсэн районхэм инженеру щыIащ.
1959 гъэм институтым здыщIэсым, Iэбубэчыррэ ди анэшхуэ Сасыкъ Раисэрэ унагъуэ зэдаухуащ. Илъэс 57-рэ хъуауэ ахэр зэдопсэу, пщIэрэ нэмысрэ я зэхуаку дэлъу. Ди анэшхуэр, акушер IэщIагъэр зригъэгъуэтри, пенсэм кIуэху фельдшеру, медсестрауэ, акушеру лэжьащ.
1965 гъэм, и унагъуэм и гъусэу, дадэ Налшык къэIэпхъуэри, къалэм и парт комитетым и промышленнэ, транспорт къудамэхэм инструктору щылэжьащ. Илъэс зыбжанэкIэ а IэнатIэм пэрыта нэужь, и зэфIэкIхэр къалъытэри, щIыхь, фIыщIэ тхылъхэр къыхуагъэфэщащ. 1970 гъэм щыгъынхэр щагъэкъабзэ фабрикэм и унафэщI хъуащ. 1972 гъэм СПМК-м уври, пенсэм тIысыжыху абы щылэжьащ.
Ди адэшхуэм сыт щыгъуи и щапхъэгъэлъагъуэу щыта и адэм и лъагъуэм ирикIуэну мурад ищIри, дин щIэныгъэ зригъэгъуэтащ. ИужькIэ, и адэм Зеикъуэ щиухуауэ щыта мэжджытым Iимаму кIуэжащ, и къуажэгъухэм я лъэIукIэ.
Дадэ бынищ къыщIэхъуащ: Анатолэ, Тамарэ, Iэсият сымэ. Абыхэм къатепщIыкIыжа къуэрылъху-пхъурылъхухэр 8 дохъу. Ахэр Умар, Iэминэ, Камилэ, Инал, Залинэ, Гъузер, ЛатIифэ, Алеся сымэщ. Дадэрэ нанэрэ дэркIэ щапхъэгъэлъагъуэщ. ДызэрыцIыкIурэ захуагъэм, пэжыгъэм, адыгэ хабзэм дыщIапIыкI. Апхуэдэу зэпымыууэ дыкъыхураджэ благъэхэмрэ Iыхьлыхэмрэ пщIэ, нэмыс яхуэтщIыну, ди хъуэпсапIэхэр зэдгъэхъулIэну. Адэшхуэ-анэшхуэр ирогушхуэ щIэныгъэ нэхъыщхьэ зэрызэдгъэгъуэтым. Ди нэхъыжьхэм хуэдэу пщIэ зиIэ цIыху дызэрыхъунум, дазэрыхуэфэщэнум дыхущIокъу. Зэпымыууэ ди хъуэпсапIэщ абыхэм я нэхэм дэркIэ гушхуэныгъэ щIэтлъэгъуэну.
Илъэс 80 щрикъум ирихьэлIэу ди адэшхуэ Iэбубэчыр дохъуэхъу узыншагъэ быдэ иIэу иджыри илъэс куэдкIэ тхуэпсэуну, къуэрылъху-пхъурылъхухэм къытхэту махуэ насыпыфIэ куэд къигъэщIэну. Нанэрэ уэрэ фызэкъуэту, фи зэхущытыкIэ дахэр иджыри ди щапхъэу куэдрэ фыкъытщхьэщытыну ди гуапэщ. Фи жьауэм дызэрыщIэтым дрогушхуэ, дрогуфIэ.
IЭПЩЭ Iэминэ.
